เตือนผู้บริโภคสั่งอาหารผ่านออนไลน์ ควรสังเกตบรรจุภัณฑ์ ดูวันหมดอายุก่อนบริโภคทุกครั้งระวังเสี่ยงเชื้อรา
นายแพทย์เอกขัย เพียรศรีวัชรา รองอธิบดีกรมอนามัยและโฆษกกรมอนามัย เปิดเผยว่า ปัจจุบันประชาชนนิยมซื้อสินค้าอุปโภคบริโภคผ่านแอปพลิเคชันออนไลน์มากขึ้นและผู้ผลิตนิยมจัดกลยุทธ์การตลาดเพื่อกระตุ้นยอดขาย ทำให้ผู้บริโภคสั่งซื้ออาหารบ่อยโดยไม่รู้ตัว จึงควรระวังสินค้าเก่าเก็บที่อาจเสี่ยงเชื้อรา หากเก็บรักษาไม่เหมาะสม หรืออบไม่แห้งดีพอ ก่อให้เกิดอะฟลาทอกซินที่หากบริโภคสะสมในปริมาณมากจะทำให้เสี่ยงต่อโรคมะเร็งได้ หรือในกรณีที่มีการแชร์ข้อความและรูปภาพประเด็นสั่งซื้อโดนัทจากห้างสรรพสินค้าผ่านแอปพลิเคชัน แต่ได้รับของหมดอายุผ่านโซเชียลมีเดียนั้น แม้ว่าตาม พ.ร.บ.อาหาร พ.ศ. 2522 การจำหน่ายอาหารที่หมดอายุยังไม่ถือ เป็นความผิดตาม พ.ร.บ.อาหาร แต่เพื่อป้องกันไม่ให้เกิดปัญหาดังกล่าว กรณีสั่งสินค้าออนไลน์ผู้บริโภคควรพิจารณาภาพประกอบการขายสินค้าอย่างละเอียด เพื่อเป็นการเลือกสินค้าที่มีคุณภาพเบื้องต้น รวมถึงเมื่อได้รับสินค้าควรสังเกตบรรจุภัณฑ์ที่สะอาด มีฝาปิดมิดชิด ซองบรรจุไม่มีรูรั่ว และอ่านฉลากให้ครบถ้วน ตั้งแต่ชนิด ส่วนประกอบ วันเดือนปีที่ผลิต หรือวันเดือนปีที่หมดคุณภาพ ส่วนอาหารสดก่อนนำมาปรุงประกอบอาหาร ควรล้างให้สะอาด เพื่อขจัดสิ่งปนเปื้อน และตรวจสอบวันหมดอายุก่อนนำมาบริโภคทุกครั้ง และหากพบอาหารที่สั่งมามีกลิ่นหรือสีที่เปลี่ยนไปถึงแม้จะมองไม่เห็นว่ามีเชื้อราก็ตาม ไม่ควรนำมาบริโภค